
הכנסת התשע-עשרה
נוסח לא מתוקן

מושב שני
<פרוטוקול מס' 235>
מישיבת ועדת הפנים והגנת הסביבה
יום שני, כ"ד באדר א התשע"ד (24 בפברואר 2014), שעה 13:15
<סדר היום:>
<הצעת חוק סמכויות לשם שמירה על ביטחון הציבור (תיקון מס' 3) (שירות כלוחם כשיקול לכשירות מאבטח), התשע"ד-2014 (פ/801), של חברת הכנסת אורלי לוי-אבקסיס – הכנה לקריאה שנייה ושלישית>
נכחו:

<חברי הוועדה:> 
מירי רגב – היו"ר
אורלי לוי-אבקסיס
<מוזמנים:> 
	עו"ד יואל הדר
	–
	יועמ"ש, המשרד לביטחון פנים

	עו"ד מיכל יצחקי
	–
	ע' יועמ"ש, המשרד לביטחון פנים

	עו"ד איילת לוי
	–
	ע' יועמ"ש, המשרד לביטחון פנים

	עדן רחימי
	–
	לשכת יועמ"ש, המשרד לביטחון פנים

	סנ"צ יוליה ימיני
	–
	ראש מדור מחשוב, אג"מ, משטרת ישראל, המשרד לביטחון פנים

	רפ"ק דודו כהן
	–
	ק' רישוי נשק, אג"מ, משטרת ישראל, המשרד לביטחון פנים

	סנ"צ יונתן זייטק
	–
	ראש מדור רישוי, אג"מ, משטרת ישראל, המשרד לביטחון פנים

	אבנר הרשקופ
	–
	אג"מ, משטרת ישראל, המשרד לביטחון פנים

	עו"ד גבריאלה (גבי) פיסמן
	–
	ממונה, ייעוץ וחקיקה – פלילי, משרד המשפטים

	עו"ד רעות בינג
	–
	ייעוץ וחקיקה, משרד המשפטים

	סגן שיר גומז דה מסקיטה
	–
	עוזרת ראש מדור חקיקה, פצ"ר, צה"ל, משרד הביטחון

	ולדימיר סברדלוב
	–
	נציג מאבטחים, ארגון המאבטחים בישראל

	יוליה מלינובסקי
	–
	הסתדרות עובדים לאומית

	רומן גרביץ
	–
	לוביסט חב' "פוליסי", חטיבת משק, מייצג את איגוד לשכות המסחר


<ייעוץ משפטי: >
עידו בן יצחק
יפתח שבת (מתמחה)
<מ"מ מנהלת הוועדה:>
לאה קריכלי
<רישום פרלמנטרי:>
אירית שלהבת
<הצעת חוק סמכויות לשם שמירה על ביטחון הציבור (תיקון מס' 3) (שירות כלוחם כשיקול לכשירות מאבטח), התשע"ד-2014 (פ/801)>
<היו"ר מירי רגב:>
שלום לכולם, אני פותחת את ישיבת ועדת הפנים והגנת הסביבה. על סדר היום הצעת חוק סמכויות לשם שמירה על ביטחון הציבור (תיקון מס' 3) (שירות כלוחם כשיקול לכשירות מאבטח), התשע"ד-2014, של חברת הכנסת אורלי לוי-אבקסיס, פ/801. תתקיים היום הצבעה אחרי שעסקנו בזה כבר בדיון בעבר, כולל עבודת מטה שעשתה חברת הכנסת אורלי לוי-אבקסיס עם המשרדים הרלוונטיים. האם זאת ההצעה כפי שהיא רשומה? כן. אני מבקשת שממלאת מקום מנהלת הוועדה תקרא את מה ששלח לנו מר שיף. 
<לאה קריכלי:>
מנכ"ל הארגון הארצי של מפעלי השמירה והאבטחה, מר פיני שיף, מודיע שהוא לא יוכל להשתתף בדיון. הוא כותב: "הארגון הארצי של חברות האבטחה בישראל תומך תמיכה מלאה בתיקון החוק של חברת הכנסת אורלי לוי-אבקסיס". 

<היו"ר מירי רגב:>
אני מבקשת שיירשם לפרוטוקול שגם חברות השמירה מסכימות עם הצעת החוק הזאת. 

חברת הכנסת אורלי לוי-אבקסיס, האם הגעתם להסכמות?

<אורלי לוי-אבקסיס:>
אני חושבת שאפשר להביא את זה להצבעה. מה שחסר לנו זה הטופסלוגיה, שהבנתי שהייתם אמורים להביא אותה היום, לגבי איך אנחנו מתקנים את הטופס כדי שיידעו אותם מועמדים. הטופס נמצא פה?

<היו"ר מירי רגב:>
מי היה צריך להביא את הטופס?

<יואל הדר:>
זה לא טופס. אני היועץ המשפטי של המשרד לביטחון פנים. החלטנו שהדרך הרצויה היא דווקא לא לפעול באמצעות הרבה טופסלוגיה. הדרך הממוחשבת היא הדרך המהירה ביותר, הדרך הנכונה ביותר. לא ארוכה הדרך עד שנוכל להביא את זה. המשמעות היא, כשאדם יגיע למטווח תהיה במטווח אפשרות, רובריקה שלצידה אפשר יהיה לסמן האם הוא לוחם. זה יעבור במחשוב מהמטווח למשטרה. תהיה להם הערת אזהרה שיש שם לוחם. קצין המשטרה יבחן את התיק לאור העובדה שמדובר בלוחם. כמו כן, אנחנו לא מסתפקים בזה אלא גם בצה"ל יש הגדרה מי הוא לוחם. המערכת תעשה הצלבה מול צה"ל, רק לגבי הלוחם, שבאמת הוא לוחם, שלא מדובר על איזו תעודה מזויפת של לוחם. זה יגרום לכך שמי שהוא לוחם אנחנו נבדוק לגביו. 

<היו"ר מירי רגב:>
אתה אומר שבאופן אוטומטי, מרגע שהוא מגיע למטווח לאימון מסוים, הוא נרשם כלוחם וזה סימן הזיהוי לגבי ההמשך. 

<יואל הדר:>
הוא יביא תעודת לוחם או אישור מקצין העיר, תלוי אם יש לו תעודת לוחם. אם לא, יביא אישור מקצין העיר שהוא לוחם. מי שאחראי על זה במטווח יסמן שהוא לוחם ואז המערכת "תרוץ".

<אורלי לוי-אבקסיס:>
ואז כשהוא מגיע לקצין המוסמך- - -

<יואל הדר:>
הוא לא יגיע לקצין המוסמך. 

<היו"ר מירי רגב:>
הוא לא יגיע כי לקצין כבר יהיה את המידע במחשב. זה כבר במחשב מאז שביקר במטווח. 

<יואל הדר:>
נכון, הוא יחזור למטווח, או שהוא מאושר או שהוא לא מאושר. 

<אורלי לוי-אבקסיס:>
צה"ל בהסברה לחיילים משוחררים יסביר לחיילים הלוחמים שאם יש למישהו עבר פלילי זה לא יהווה מבחינתו חסם לקבלת אישור?

<יואל הדר:>
זה לא סופי. זה יכול להוות חסם, אבל יש לו איזו דרך שקצין יבדוק את זה פעם שנייה. הרי לא אוטומטית כל מי שהוא לוחם יקבל אישור. נעשית בדיקה על-ידי קצין המשטרה. 

<אורלי לוי-אבקסיס:>
אבל היום כשחיילים משוחררים מהצבא, איך הם יידעו?

<יואל הדר:>
צה"ל צריך לעשות הסברה, שמי שהוא לוחם יכול להגיע. 

<אורלי לוי-אבקסיס:>
אתה אחראי על נשיאת נשק מטעם המשרד? מי אחראי פה על נשיאת נשק מטעם המשרד?

<יואל הדר:>
העניין פה הוא לא מי אחראי על נשיאת נשק. 

<עידו בן יצחק:>
זה על הסמכה כמאבטח. 

<יואל הדר:>
גם אצלנו, נפנה באתר שלנו למשמעות של החקיקה הזאת. אני מציע גם שצה"ל יעשה אצלו אותו דבר. אצלנו זה יהיה בכל מקרה באתר האינטרנט כדי שגם אנשים ששלחו בקשה אחרי כמה שנים, ברגע שהם רוצים להיות מאבטחים יראו שיש משמעות להיות אדם לוחם. 

<היו"ר מירי רגב:>
מה עם צה"ל?

<שיר גומז דה מסקיטה:>
יש אפשרות לפרסם דף מידע או איגרת כלשהי כשמקבלים את תעודת הלוחם עצמה ושם אפשר להסביר את הזכות הזאת. 

<היו"ר מירי רגב:>
כלומר, כל לוחם שמשתחרר מהצבא, כחלק מתעודת השחרור קבל הוא יקבל גם דף, שיש לו יכולת בתנאים כאלה ואחרים לעבוד כמאבטח?

<שיר גומז דה מסקיטה:>
כן. אפשר גם בתעודת השחרור ואפשר גם עם קבלת תעודת הלוחם. 

<היו"ר מירי רגב:>
זה מקובל עליכם? אתם יכולים לעשות את זה?

<שיר גומז דה מסקיטה:>
כן. אפשר גם בתעודת הלוחם, שזה למעשה האוכלוסייה הרלוונטית. 

<היו"ר מירי רגב:>
בתעודת הלוחם מספיק שתחתמו לו תמיד "כמעט טוב מאוד" ולא תעצרו אותו, לא תגרמו לאי-קבלתו לעבודה בגלל שבתעודת הלוחם רשמו רק "טוב". על זה יש לי עוד דיון ארוך אתכם. 

<אורלי לוי-אבקסיס:>
יש לי בעיה אחת קטנה. הסיכום שלנו הוא שזה יירשם ויצוין בתוך הטופס של בקשה לנשיאת נשק. 

<גבריאלה (גבי) פיסמן:>
זה יעבור באופן ממוחשב. 

<היו"ר מירי רגב:>
זה יעבור אוטומטית דרך המטווח. 

<אורלי לוי-אבקסיס:>
זה פותר את הבעיה? אני מבקש שזה ייאמר לפרוטוקול, למען הסר ספק. אני לא הייתי בעצמי בתוך התהליך אז אני לא יודעת, אז תגידו לי אם זה מקל. 

<יואל הדר:>
כן, זה מקל. מה שעשינו עכשיו מקל. 

<היו"ר מירי רגב:>
אני מבקשת, לטובת הפרוטוקול, התחייבות של משרדי הממשלה, המשרד לביטחון פנים ומשרד המשפטים, שכאשר הלוחם מגיע למטווח, באמצעות המחשב, ששם כתוב "לוחם", יהיה בעצם קיצור מהלך הרישום ומשם תועבר האינפורמציה על עצם היותו לוחם לכל שרשרת הגורמים שאמורה לאשר את זה. 

<יואל הדר:>
אכן כן. 

אם אפשר, מאחר וזה מערכת מחשוב אנחנו צריכים זמן, לא הרבה זמן. אני מציע, ל"ג בעומר הוא יום המילואים, זה עוד 3 חודשים מהיום, ח"י במאי. אני מציע שזה ייקבע לאותו מועד. 

<אורלי לוי-אבקסיס:>
3 חודשים? מקובל עליי. זה גם יוצא טוב מבחינת התאריך. 

<היו"ר מירי רגב:>
מקובל עליי, יפה. מכיוון שלא יהיה לכם מה להגיד על דברים אחרים אז תביאו את זה כהצעה ליום המילואים... כמרכזת נושא יום המילואים אני אומרת שזה יפה, החלטה יפה. פעם ראשונה אתה מגדיל ראש...

<יואל הדר:>
בכל מקרה, לפני שאנחנו מגיעים לוועדה אנחנו צריכים להיערך בכל הכיוונים האפשריים. אנחנו חושבים יום ולילה מה לעשות. 

<היו"ר מירי רגב:>
בסדר, מקובל עלינו, מקובל גם על המציעה. בעוד 3 חודשים, בל"ג בעומר. 

אילו עוד פערים יש? אני מבקשת לציין לטובת הפרוטוקול שנציגת פצ"ר מצהירה שעם שחרורו של החייל הלוחם, צמוד לתעודת השחרור שלו או כחלק מהתנאים שהוא אמור לקבל כחייל משוחרר יהיה כתוב בהבלטה שאם לוחם מחליט להיות מאבטח מה התנאים ולאילו גורמים הוא יכול לפנות. 

<אורלי לוי-אבקסיס:>
לא, שיהיה רשום שם שאם יש לו עבר פלילי עצם היותו לוחם נותן לו אפשרות להגיע לתפקיד הזה. 

<היו"ר מירי רגב:>
מאה אחוז. זה בסדר, נציגת הפצ"ר? זה ייסגר מול אכ"א?

<שיר גומז דה מסקיטה:>
כן. 

<היו"ר מירי רגב:>
מבחינתי אני רואה את זה כסגור. 

עוד נושאים בפער לפני שמקריאים את ההצעה?

<אורלי לוי-אבקסיס:>
לא. 

<היו"ר מירי רגב:>
כל חברי הכנסת שנמצאים פה יצביעו בעד הצעת החוק. בבקשה לקרוא את הצעת החוק. נציגי הממשלה, נא להיות ערניים כי לא אעשה רביזיה. 

<יואל הדר:>
רק תרצי להודות אחרי זה לכל פקידי הממשלה על כך שסגרו את כל הפערים. 

<אורלי לוי-אבקסיס:>
הבאנו לה את זה מוכן לוועדה כדי לא לבזבז את זמן הוועדה. 

<היו"ר מירי רגב:>
לעומת הצעת חוק אחרת של דוד צור, שם עד עכשיו לא הגעתם אתו להסכמות. 

<יואל הדר:>
שם זה יותר מורכב. 

<אורלי לוי-אבקסיס:>
אבל תודי שבאנו מוכנים. שני דיונים נסגרו לפני הקריאות. 

<עידו בן יצחק:>
סעיף 1 – תיקון סעיף 8

"בחוק סמכויות לשם שמירה על ביטחון הציבור, התשס"ה-2005, בסעיף 8(5), בסופו יבוא "ואולם לא יודיע הקצין המוסמך כי יש מניעה להסמיכו לפי פסקה זו אלא לאחר שהביא בחשבון גם את שירותו הצבאי כלוחם, ככל שהמידע הובא בפניו; לעניין זה, "לוחם" – כהגדרתו בפקודות הצבא כהגדרתם בחוק השיפוט הצבאי, התשט"ו-1955".

סעיף 2 – תחילה
תחילתו של חוק זה ביום י"ח באייר התשע"ד (18 במאי 2014)."

<היו"ר מירי רגב:>
נציגי הממשלה, האם יש לכם התייחסות לסעיפים? משרד המשפטים, המשרד לביטחון פנים, משטרת ישראל, צה"ל? אין התייחסות. בסדר. 

אני מודה לכל משרדי הממשלה, למשרד לביטחון פנים שהוביל את זה, שהגענו להצבעה מהירה. אני חושבת שהחוק הזה חשוב, הוא חוק נכון שמאפשר לחיילים להשתלב בשוק האזרחי. 

בכלל אני חושבת שכל הנושא, שתעודת השחרור של חייל קובעת את המשך העתיד שלו, טעות ביסודו. פניתי בנושא הזה גם ליועץ המשפטי לממשלה ולשרת המשפטים. אנחנו נטפל בעניין הזה. 

אני חושבת שהחוק הזה חשוב. אני מודה לחברת הכנסת אורלי לוי-אבקסיס על הצעת החוק החשובה הזאת, הצעת חוק פרטית חשובה. אנחנו נעבור להצבעה. 

<אורלי לוי-אבקסיס:>
אני רוצה להגיד תודה לכל מי שלקח חלק בהתדיינויות הללו. למען האמת, רציתי חוק קצת יותר מורחב אך הסכמתי להגיע לסיכומים האלה, גם כדי לתת פתרון מהיר ככל הניתן. אנחנו נבחן גם את ההרחבה שלו בהמשך. קודם כול אני רוצה להגיד תודה לכל הצוות המקצועי, שהצלחנו לא לבזבז את זמן הוועדה לריק והגענו מוכנים. צריך להגיד תודה למשרד לביטחון פנים, למשרד המשפטים, לצה"ל כמובן, ליועץ המשפטי של הוועדה וליושבת-ראש הוועדה ולמנהלת הוועדה. 

<היו"ר מירי רגב:>
ליועץ המשפטי של הוועדה שבאמת קידם את הצעת החוק הזאת. 

<יואל הדר:>
ולמשטרת ישראל. 

<ולדימיר סברדלוב:>
ולנציגי המאבטחים. 

<אורלי לוי-אבקסיס:>
והכי חשוב, לאותם לוחמים שמסכנים יום-יום את נפשם כדי להגן עלינו. זה לא כל-כך פשוט ואי אפשר לקחת את זה כמובן מאליו. בבואם לחזור ולהיות חלק אינטגרלי מהחברה הישראלי יש לזכור להם גם את זה ולהכיר תודה על זה ולא להזכיר להם כל הזמן דווקא את העבר שלהם כילדים כאשר שיקול הדעת שלהם היה לפעמים מוטעה, אולי בשל היותם בגיל ההתבגרות, כאשר אנחנו לוקחים בחשבון גם את השינויים שהאנשים האלה עשו בחייהם ובעיקר את חירוף נפשם כדי שנוכל לחיות במדינה הזאת. 

<היו"ר מירי רגב:>
תודה רבה לך, חברת הכנסת אורלי לוי-אבקסיס. תודה גם ליפתח שבת, המתמחה בלשכה המשפטית שנמצא פה.

<עידו בן יצחק:>
הוא עוזב השבוע. 

<היו"ר מירי רגב:>
שיהיה לך בהצלחה רבה. 

בהזדמנות הזאת אני גם רוצה להגיד שמירי פרנקל-שור, היועצת המשפטית של הוועדה יושבת שבעה, אז תנחומים לה, ושיהיו רק בשורות טובות תמיד. 

לטובת הפרוטוקול, מי שמצביע זה אני, חברת הכנסת מירי רגב, וחברת הכנסת אורלי לוי-אבקסיס מחליפה את חבר הכנסת חמד עמאר מ"הליכוד ביתנו". 

אנחנו עוברים להצבעה. מי בעד הצעת החוק? מי נגד?
הצבעה

בעד – 2
נגד – אין 

נמנעים – אין

הצעת חוק סמכויות לשם שמירה על ביטחון הציבור (תיקון מס' 3) (שירות כלוחם כשיקול לכשירות מאבטח), התשע"ד-2014 נתקבלה. 
<היו"ר מירי רגב:>
2 בעד, אין מתנגדים ואין נמנעים. הצעת החוק נתקבלה. 

תודה רבה. הישיבה נעולה. 

<הישיבה ננעלה בשעה 13:35.>
